
Comisia pentru muncă şi protecţie socială 



Nr.27/179/24 aprilie 2003
RAPORT

asupra propunerii legislative pentru modificarea şi completarea Legii nr.53/2003 privind Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.53/2003 privind Codul Muncii, trimisă cu adresa nr.148 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Eonomic şi Social.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea alin.(1) şi alin.(4) ale art.171 din Legea nr.53/2003 - Codul Muncii, în sensul instituirii unui caracter imperativ mai pronunţat privind răspunderea angajatorului şi salariaţilor în domeniul securităţii şi sănătăţii în muncă.
Comisia propune Plenului respingerea propunerii legislative întrucât modificarea alin.(1) al art.171 nu are relevanţă juridică şi ea se regăseşte în dispoziţiile art.172 alin.(1) şi art.173 alin.(1) care detaliază şi concretizează prevederile de la art.171 alin.(1).
Cât priveşte modificarea alin.(4) al art.171, aceasta nu se poate reţine deoarece norma propusă are un caracter ambiguu, fiind lipsită de precizie.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 23 aprilie 2003, Comisia propune respingerea acesteia cu 12 voturi pentru şi 3 voturi împotrivă.

